[](https://www.google.dk/imgres?imgurl=http://gyldendalfamily.dk/wp-content/uploads/2016/02/Hittegods-1.jpg&imgrefurl=http://gyldendalfamily.dk/saltvandsperler-fra-verdenshavet/&docid=8j4V7kXiIF6DbM&tbnid=fK_APeUzrnP20M:&w=3143&h=3222&ved=0ahUKEwjkuqWsvpDMAhUCMJoKHSPzA5UQMwhIKCAwIA&iact=mrc&uact=8)**Hittegods** af Oliver Jeffers

Pædagogisk vejledning v/Marianne Skovsted Pedersen VIA-CFU

Ideer til arbejdet med bogen

Før bogen læses:

* Se den lille trailer (uden speak) inden bogen præsenteres for

eleverne: <https://www.youtube.com/watch?v=tz-KhGlycY4>

* Lad eleverne opsummere hvad de har set i makkerpar

Herefter kan eleverne i fællesskab komme med forestillinger om, hvad bogen handler om

* Se på bogens forside og få styr på, hvad titlen er – og hvad ordet ”hittegods” betyder. Tal om at ordet er et sammensat ord og inddrag andre ord, hvori de to ord indgår. Fx Hittebarn og godstog

Hvad er det for et miljø, der præsenteres? Hvilke personer ser vi? Hvad sker der? Hvad tænker vi om det?

Hvis klassen er bekendt med ”Det er min elg” eller andre af Oliver Jeffers værker, vil det være fint at referere til det. Bl.a. vil der være fælles træk i illustrationerne.

Aktiviteter:

* Læs bogen højt, mens eleverne lytter og følger med i billederne.
* Lad elevernes umiddelbare oplevelse, undren og evt. spørgsmål komme frem i klassen
* Hvad mon drengen tænker, da pingvinen står uden for døren?
* Hvorfor mon pingvinen følger efter drengen – hvad vil den?
* Find ord, der beskriver, hvordan pingvinen har det, da den kommer til drengens dør
* Find ord, der beskriver, hvordan drengen har det, da han første gang ankommer til Sydpolen
* Personerne taler ikke. Lad eleverne to og to formulere replikker til hvert opslag. Evt. udstyret med hvide tænke- og taleblobler, der kan holdes over figuren
* Skriv historien om, hvordan pingvinen kom til drengens dør
* Se evt. filmen I sin helhed – og drag sammenligninger med bogen <https://vk.com/video7035628_163325456>
* Vi får at vide, at ”De pakkede alt, hvad de ville få brug for…”. Lad eleverne skrive en liste over ting, der kunne være i drengen og pingvinens kuffert.
* Drengen fortæller historier for pingvinen på hele turen. Hvilke historier mon det var?
* Tal om, hvad vi i virkelighedens verden ville gøre, hvis der en dag stod en pingvin uden for vores dør.

Lad eleverne lave et opslag, hvor man søger en ”ejer” til pingvinen.

* “Bølgerne var så høje som huse..” står der i bogen. Drøft hvorfor man bruger det udtryk. Måske har eleverne hørt noget lignende før. Kan I finde andre lignende udtryk. Fx ”..så tykke som..”, ”..så små som tissemyrer”, ”..så sødt som honning”…
* Drengen begår en fejl, da han efterlader pingvinen på Sydpolen. Drøft om eleverne også har oplevet at begå fejl – og hvordan de løste fejlene
* Pingvinen var ensom. Drøft hvordan det er at være ensom. Hvordan kan man hjælpe andre, der er ensomme. Hvad kan vi selv gøre, hvis vi føler os ensomme?

God fornøjelse